钦定古今图书集成/理学汇编/经籍典/第154卷 > 朱子大全集 > 答陈肤仲〈孔硕〉
## 钦定古今图书集成/理学汇编/经籍典/第154卷 > 朱子大全集 > 答陈肤仲〈孔硕〉

所论《诗序》之疑，旧尝有此论，而朋友多不谓然，亦不
能与之力争，姑著吾说以俟后之知者而已。《关雎序》
文之失固然。《论语》之意亦谓其乐得淑女也，不过而
为淫；其哀夫不得也，不过而为伤；正如《诗》文之谓耳。
但序者不晓，乃析哀、乐、淫、伤为四事，而所谓“伤善之
心”者尤为无理，是则不可不察也。然这等处姑默识
“之，不必遽与人辩。今人耳学都不将心究索，难与论
是非也。大抵诸经文字有古今之殊，又为传注障碍。
若非理明义精，卒难决择。不如且读《论语》《孟子》《大学》
《中庸》，平易明白，而意自深远，只要人玩味寻绎，目下
便可践履也。”陆学固有似禅处，然鄙意近觉婺州朋
友专事闻见，而于自己身心全无功夫，所以每劝学
者兼取其善，要得身心稍稍端静，方于义理知所决
择，非欲其兀然无作，以冀于一旦豁然大悟也。吾道
之衰，正坐学者各守己偏，不能兼取众善，所以终有
不明不行之弊，非是细事。